cy cy cy ceb fi cy nl en cy cy cy cy cy cy cy cy cy ast cy cy en cy cy cy fr es en en cy
Pedol Yr Wyddfa 25 Gorffennaf
Er wedi mentro taith Pedol yr Wyddfa sawl tro dros y blynyddoedd, roeddwn bob amser wedi ei gwneud yn y ffordd draddodiadol o gychwyn i fyny’r  Grib Goch a’i gorffen dros y Lliwedd. Penderfynais y byddai’n ddiddorol ei gwneud y ffordd groes , cychwyn ar y Lliwedd a’i gorffen ar y Grib.
Ymunodd 13 o aelodau gyda mi ym Mhen y Pass  sef  Dewi, Gareth Everet, Gaenor, Iolyn, Dwynwen, Rhodri, John Arthur, Sioned Hughes, Sioned Llew, Gareth Wyn,Eifion (Llanfairpwll), Meirion a Gwenan – y tri olaf yn mentro ar y Grib Goch am y tro cyntaf. Roedd  rhagolygon y tywydd yn eitha ffafriol , yn addo diwrnod sych gyda’r gwynt yn gostegu erbyn y prynhawn pryd y byddem yn mynd dros Grib Goch.
Cychwynwyd ar hyd Llwybr y Mwynwyr hyd at Lyn Llydaw, ac wedyn dilyn y llwybr (serth ar adegau) i fyny am y Lliwedd. Gan fod y gwynt yn fain, manteisiwyd ar y cyfle i gael paned yn y cysgod cyn dringo i  gopaon Lliwedd lle cawsom  fwynhau golygfeydd godidog, pob man yn glir heblaw am gopa’r Wyddfa lle roedd haen styfnig o gymylau yn ei gorchuddio. Yn ein blaenau a stopio am ginio ym Mwlch y Saethau , eto yn cysgodi rhag y gwynt oer.
Ar ol cinio dringwyd y darn serth o Lwybr Watkin  am y copa. Tra roedd wedi bod yn ddigon distaw ar Lliwedd, o gofio ei bod yn ddydd Sadwrn yng Ngorffennaf, wrth ddringo  Llwybr Watkin at y copa  roedd nifer y bobl o’n cwmpas yn cynyddu.Yn wir toedd yr  Wyddfa ddim ar ei gorau y diwrnod hwnnw.  Roedd y torfeydd o gwmpas y caffi a’r copa yn drwchus iawn ac ar ben hynny roedd y tywydd yn oer a niwlog. Yn ein blaenau felly heb oedi,   gan ryfeddu at y llif o bobl yn mynd i fyny a lawr rhwng y caffi a Bwlch Glas. Rhwng y torfeydd a ‘r niwl hawdd fyddai  colli rhywun ac yn wir dyna be ddigwyddodd, un yn fwriadol (John Arthur , oedd wedi penderfynu nad oedd am fynd dros y Grib ac felly yn mynd i lawr  Llwybr y PYG o Bwlch Glas) a dau arall yn anfwriadol! Wedi colli ein gilydd yn y torfeydd aethant i fyny’r  llwybr am Garnedd Ugain a disgwyl amdanom yno ac felly roedd y criw yn gyflawn eto.
Ymlaen wedyn am gopa Garnedd Ugain, wedi colli’r torfeydd erbyn hyn ond dal yn y cymylau, ond wedi mynd heibio’r pwynt trig fe ddechreuodd y cymylau godi ac roedd golygfeydd i lawr am Nant Peris a’r mynyddoedd o’n cwmpas am filltiroedd pell i’w mwynhau bellach. Disgyn wedyn i Fwlch Coch lle cafwyd paned sydyn cyn mynd ar y Grib. Mentro yn bwyllog dros y Grib; un fantais amlwg o fynd arni ddiwedd y  prynhawn oedd ei bod yn dawel iawn, y mwyafrif wedi mynd drosti yn y bore mae’n siwr. Ymunodd Gerallt Pennant a ni ar y copa (wedi bod yn ffilmio yn y bore ac wedi dod fyny o Bwlch y Moch yn y prynhawn i’n cyfarfod) a chafwyd cyfle i gael ambell  lun cyn disgyn i lawr am Ben y Pass. Dim ond 6 ohonom (Gareth Wyn,Iolyn, Meirion, Gwenan,  Sioned Llew a minnau) aeth am ddiod haeddianol yng Ngwesty Penygwryd ar ddiwedd y daith, pawb arall ag ymrwymiadau yn galw.
Fy marn am wneud y Bedol yn y cyfeiriad yma – wedi ei phrofi o’r ddau gyfeiriad bellach, dwi’n credu ei bod yn well ei gwneud yn y ffordd draddodiadol a chychwyn  ar y Grib Goch. Mae mantais o fynd ar y Grib ar ddechrau’r diwrnod cyn i’r coesau flino, ac fe welwyd bod dod i  lawr y Grib at Bwlch Moch yn llawer  anos na mynd i  fyny.
Diolch yn fawr iawn i bawb am eui cwmni  a llongyfarchiadau i Gwenan, Meirion ac Eifion am fynd dros y Grib Goch am y tro cyntaf.
Lluniau gan Sioned ar FLICKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51